ময়ূরেশ্বরের পর এবার মুর্শিদাবাদে আক্রান্ত পুলিশ। বেপরোয়া গাড়ি চালানোর প্রতিবাদ করায় এক কর্তব্যরত ট্রাফিক ওয়ার্ডেনকে মারধরের অভিযোগ উঠল মুর্শিদাবাদ জেলা পরিষদের প্রাক্তন সদস্য তথা কংগ্রেস নেতা বিনয় হালদার ও তাঁর ছেলের বিরুদ্ধে।  সোমবার বহরমপুরের ভাকুড়িতে ৩৪ নং জাতীয় সড়কে ঘটনাটি ঘটে। মারধরের ঘটনায় আক্রান্ত ওয়ার্ডেনের চোখের উপরে গভীর ক্ষতের সৃষ্টি হয়েছে। গুরুতর জখম  অবস্থায়  ট্রাফিক ওয়ার্ডেন সমাপ্তিকুমার মণ্ডল মুর্শিদাবাদ মেডিক্যাল কলেজ হাসপাতালে চিকিৎসাধীন।
 
স্থানীয় ও পুলিশ সূত্রে খবর, গত ১৪ বছর ধরে হরিহরপাড়া থানার শ্রীহরিপুরের বাসিন্দা সমাপ্তিকুমার মণ্ডল ট্রাফিক ওয়ার্ডেনের কাজ করছেন । সোমবার সকাল সাড়ে দশটা নাগাদ বহরমপুরের ভাকুড়ির মোড়ে ৩৪ নং জাতীয় সড়কে যান চলাচল নিয়ন্ত্রণ করছিলেন ট্রাফিক ওয়ার্ডেন সমাপ্তিকুমার ও সাহাবুদ্দিন মণ্ডল। সেই সময়ে স্থানীয় এক যুবক মোটর বাইক নিয়ে এক বৃদ্ধকে ধাক্কা মারলে সমাপ্তি মণ্ডল ঘটনার প্রতিবাদ করেন। সেই সময়ে অভিযুক্ত যুবক ঘটনাস্থল থেকে চলে গেলেও কিছুক্ষণের মধ্যেই ঐ যুবক বাবা কংগ্রেস নেতা বিনয় হালদার এবং ১০ থেকে ১২ জনের দল নিয়ে ফিরে আসেন এবং লাঠি, বাঁশ দিয়ে বেধড়ক মারধর করা হয় বলে অভিযোগ। এই ঘটনার প্রতিবাদ করতে গিয়ে আক্রান্ত হন বেশ কয়েকজন স্থানীয় ব্যাবসায়ী। চোখে গুরুতর আঘাত নিয়ে সমাপ্তি মণ্ডলকে মুর্শিদাবাদ মেডিক্যাল কলেজ হাসপাতালে ভর্তি করা হয়েছে।
অভিযুক্ত মৃণাল হালদার মুর্শিদাবাদ জেলা পরিষদের কংগ্রেসের প্রাক্তন সদস্য তথা কংগ্রেস নেতা বিনয় হালদারের ছেলে। ঘটনার পরে বহরমপুর থানার পুলিশ তাঁকে উদ্ধার করে মুর্শিদাবাদ মেডিক্যাল কলেজ হাসপাতালে ভর্তি করে।  
জেলা কংগ্রেস মুখপাত্র অশোক দাস বলেন, এটি সম্পূর্ণ ব্যাক্তিগত ঘটনা এর সঙ্গে দলের কোন যোগাযোগ নেই। পুলিশ আইন অনুযায়ী যা ব্যাবস্থা নেওয়ার, নেবে। জেলা পুলিশ সুপার সি সুধাকর বলেন, ঘটনার তদন্ত শুরু হয়েছে। এখনও পর্যন্ত কেউ গ্রেপ্তার না হলেও দোষীদের খোঁজে তল্লাশি শুরু হয়েছে।